CELEX: 62008CN0394
Language: da
Date: 2008-09-12 00:00:00
Title: Sag C-394/08 P: Appel iværksat den 12. september 2008 af Zipcar, Inc. til prøvelse af dom afsagt den 25. juni 2008 af Retten i Første Instans (Ottende Afdeling) i sag T-36/07, Zipcar, Inc. mod Kontoret for Harmonisering i det Indre Marked (Varemærker og Design) (KHIM)

8.11.2008   
            
            
               DA
            
            
               Den Europæiske Unions Tidende
            
            
               C 285/28
            
         Appel iværksat den 12. september 2008 af Zipcar, Inc. til prøvelse af dom afsagt den 25. juni 2008 af Retten i Første Instans (Ottende Afdeling) i sag T-36/07, Zipcar, Inc. mod Kontoret for Harmonisering i det Indre Marked (Varemærker og Design) (KHIM)
   (Sag C-394/08 P)
   (2008/C 285/47)
   Processprog: engelsk
   Parter
   
      Appellant: Zipcar, Inc. (ved solicitor M. Elmslie og barrister N. Saunders)
   
      De andre parter i appelsagen: Kontoret for Harmonisering i det Indre Marked (Varemærker og Design) (KHIM) og Canary Islands Car SL
   Appellanten har nedlagt følgende påstande
   
               —
            
            
               Dom afsagt den 25. juni 2008 af Retten i Første Instans i sag T-36/07 ophæves i sin helhed.
            
         
               —
            
            
               Det bestemmes, at ansøgningen sendes tilbage til Kontoret for Harmonisering i det Indre Marked (Varemærker og Design) (KHIM) til fornyet behandling og imødekommes.
            
         
               —
            
            
               Harmoniseringskontoret tilpligtes at betale appellantens omkostninger i forbindelse med appelsagen samt med sagen for Retten i Første Instans.
            
         Anbringender og væsentligste argumenter
   Appellanten har på grundlag af følgende anbringender nedlagt påstand om, at dommen ophæves:
   
               1)
            
            
               Ulovlig udvidelse af de faktiske og retlige rammer for legalitetskontrollen af den appellerede afgørelse. Det er gjort gældende, at Retten i Første Instans i sin dom ændrede det, der var sagens genstand for Harmoniseringskontorets appelkammer, og inddrog faktiske omstændigheder og forhold, som udvidede de faktiske og retlige rammer for tvisten ved Harmoniseringskontoret.
            
         
               2)
            
            
               Tilsidesættelse af artikel 8, stk. 1, litra b), i forordning nr. 40/94 (1). Retten i Første Instans fastslog reelt, at den tilsigtede kundekreds må anses for udelukkende at være spansktalende »uanset at det er almindeligt anerkendt, at engelsk i visse dele af Spanien, såsom Kanarieøerne, er udbredt, og at nogle spanske forbrugere har kendskab til engelsk«. Dette udgør en urigtig retsanvendelse, da det reelt er en afgørelse, hvorefter det i vurderingen af gennemsnitsforbrugerens sproglige evner og forståelse i ethvert givent tilfælde kun er et spørgsmål om at fastslå hovedsproget eller -sprogene i den medlemsstat, hvor den ældre rettighed består, uden at hense til andre faktiske omstændigheder, som har relevans for at fastslå den tilsigtede forbrugergruppes kendetegn.
            
         
               3)
            
            
               Endvidere tilsidesættelse af artikel 8, stk. 1, litra b), i forordning nr. 40/94. Efter at have udpeget tre kategorier af lighed mellem de varer og tjenesteydelser, som er omfattet af henholdsvis ansøgningen og den påståede ældre rettighed — nemlig »dels af samme art«, »dels af meget lignende art« og »dels ikke adskiller sig væsentligt« — gjorde Retten sig skyldig i en urigtig retsanvendelse, da den i vurderingen af, om der forelå risiko for forveksling, ikke henså til virkningen af disse tre forskellige kategorier.
            
         
      (1)  Rådets forordning (EF) nr. 40/94 af 20.12.1993 om EF-varemærker, EFT 1994 L 11, s. 1.